Amer Sports

***Amer Sports Oyj*** (agrāk ***Amer-yhtymä***) ir Somijas sporta piederumu, apģērba un aprīkojuma ražotājs. Galvenais birojs atrodas Helsinkos. Uzņēmums ir dibināts 1950. gadā; sākotnēji bijis rūpniecisks konglomerāts, kas darbojās dažādās sfērās, bet vēlāk atstāja tikai sporta nozari.
Uzņēmumam pieder zīmoli *[[Wilson Sporting Goods|Wilson]]*, *[[Atomic]]*, *[[Salomon]]*, *Louisville Slugger* un citi.

*Amer Sports* akcijas tiek kotētas Ņujorkas fondu biržā. Lielākie akcionāri (2024. gada jūnijs): *[[Anta Sports|Anta Sports Products Limited]]* (45,98 %), Deniss Vilsons (20,59 %), *FountainVest Partners (Asia) Ltd.* (13,68 %), *[[Tencent|Tencent Holdings Ltd.]]* (6,252 %).

## Vēsture
1950. gadā tika dibināts uzņēmums ***Amer-Tupakka Oy***, kas sākotnēji nodarbojās ar Amerikas veida tabakas ražošanu un izplatīšanu.

1960. gadu vidū uzņēmuma vadība nolēma no tabakas izstrādājumiem iegūto peļņu ieguldīt citās nozarēs. *Amer* iegādājās trīs kuģus, izveidojot nelielu kuģniecību. 1970. gados, pieaugot gaisa kravu pārvadājumiem un samazinoties jūras pārvadājumiem, uzņēmums nolēma pārtraukt kuģniecības biznesu; pēdējais kuģis tika pārdots 1981. gadā.

1970. gadā *Amer* iegādājās Somijas enciklopēdiju un grāmatu izdevniecību *Weilin+Göös*, ko pārveidoja par *Amer* Drukāšanas un izdošanas nodaļu.
1973. gadā uzņēmumu pārdēvēja par ***Amer-yhtymä Oy***.
1974. gadā *Amer* nopirka Somijas uzņēmumu *Koho-Tuote Oy*, kas ražoja hokeja nūjas un aizsargaprīkojumu. 1978. gadā *Amer* iegādājās Ņujorkā bāzēto *Koho Sporting Goods Corporation*, kas nodarbojās ar *Koho* produkcijas izplatīšanu ASV ziemeļaustrumos.
1977. gadā *Amer* akcijas sāka kotēt Helsinku biržā.
1979. gadā tika iegādāti divi Kvebekas uzņēmumi: *Canadien* hokeja nūju ražotājs *Les Industries du HockeyCanadien Inc.* un hokeja aizsargaprīkojuma ražotājs *Sherbrooke Sports Division*.
1979. gadā *Amer* nopirka papīra vairumtirdzniecības un konvertēšanas uzņēmumu *Hyppölä* (vēlāk zināms kā *Amerpap*), uz kā pamata izveidoja Papīra nodaļu.

1984. gadā *Amer* kļuva par otro Somijas uzņēmumu, kas pārstāvēts Londonas biržā.
1984. gadā *Amer* ieguva automašīnu importētāja *Korpivaara* vairākumu kapitāldaļu.
1985. gadā tika iegūts Somijas dizaina un tekstila uzņēmumā *[[Marimekko]]* kapitāldaļu vairākums.
1986. gadā uzņēmums visu ar hokeju saistīto biznesu pārdeva, savukārt ieguva 80 % golfa piederumu ražotāja *MacGregor Golf Company* kapitāldaļu; tika izveidota Sporta nodaļa.

1987. gadā *Amer* ieguva vairākumu Dānijas plastmasu ražošanas uzņēmumā *Rias A/S*. Tika izveidota Plastikas nodaļa, kurā iekļāva arī *Terhi* plastmasas laivu ražošanu.
1987. gadā tika iegādāts Čikāgā bāzēts papīra lieltirgotājs *Hobart Mc/Intosh Paper Company*. 1987. gadā tika nopirkts personālo plānošanas sistēmu ražotājs un izplatītājs *Time/system International A/S*.
1989. gadā *Amer* ieguva Čikāgā bāzētu uzņēmumu *[[Wilson Sporting Goods|Wilson Sporting Goods Co.]]*, kas bija pasaules līderis bumbu sporta aprīkojuma ražošanā.

1990. gadu pirmajā pusē, kad bija ekonomikas recesija, tika pārdoti zaudējumus nesošie uzņēmumi: Papīra nodaļa, Plastikas nodaļa, *[[Marimekko]]*, *Korpivaara*.
1994. gadā tika iegādāts Austrijas *[[Atomic]]*, kas ražoja kalnu un distanču slēpošanas aprīkojumu ar zīmoliem *Atomic*, *Oxygen* un *Dynamic*. *Amer* veica restrukturizāciju, izveidojot jaunas nodaļas: Golfa, Rakešu, Komandu sporta un Ziemas sporta. Uzņēmums turpmāk koncentrējās uz sporta precēm, no citām nozarēm atstājot vienīgi ļoti ienesīgo tabakas ražošanu. *Weilin+Göös* tika pārdots 1995. gadā. *Time/system International* tika pārdots 1997. gadā. 1997. gadā *MacGregor Golf Company* pārdeva Apvienotās Karalistes uzņēmumam *Masters International Ltd.* 1999. gadā tika iegādāts Somijas uzņēmums *[[Suunto]]*, kas ražoja instrumentus navigācijai un niršanai.
2000. gadā *Amer* iegādājās ASV uzņēmumu *[[DeMarini]]*, kas ražoja nūjas beisbolam un softbolam; tas tika iekļauts *Wilson Team Sports* nodaļā.

2001. gadā *Amer* grupa ieviesa zīmolu ***Amer Sports***, kā arī izveidoja jaunu logotipu. 2002. gadā tika iegādāts ASV uzņēmums *[[Precor]]*, kas ražoja trenažierus un citu fitnesa aprīkojumu. 2003. gadā *Amer* nopirka uzņēmumu *Athletic Training Equipment Company Inc.* (*ATEC*), kas ražoja bumbiņu mešanas iekārtas beisbolam un softbolam; tas tika iekļauts *Wilson Team Sports* nodaļā. 2003. gadā Ziemas sportu nodaļas uzņēmums *Atomic* iegādājās Ziemeļamerikas zīmolu *Volant ski*.

2004. gadā uzņēmumu oficiāli pārdēvēja par ***Amer Sports Oyj***. 2004. gadā *[[Altria|Philip Morris]]* nolēma atpirkt no *Amer Tobacco* tiesības ražot un pārdot *Philip Morris* cigaretes Somijā, līdz ar to *Amer* nācās izstāties no tabakas biznesa. 2004. gadā *Precor* iegādājās fitnesa produktu ražotāju *Fitness Products International* (*FPI*), kā arī televīzijas kabeļtīklu, klubu un fitnesa iestāžu operatoru *ClubCom*. 2005. gadā no *[[Adidas]]* tika nopirkts Francijas uzņēmums *[[Salomon]]*, kam piederēja zīmoli *Mavic*, *Bonfire*, *Arc'teryx* un *Cliché*. 2005. gada 24. jūnijā *Amer Sports* izstājās no Londonas biržas. 

2011. gadā tika iegādāts snovborda aprīkojuma ražotājs *Nikita*. 2012. gada februārī *Amer Sports* iekļuva biržas *[[OMX Helsinki 25]]* indeksā, nomainot  *[[Talvivaara]]*.
2015. gadā *Amer Sports* iegādājās ASV beisbola zīmolu *Louisville Slugger*, sporta programmatūru un tiešsaistes pakalpojumu *[[Sports Tracker]]* (agrākais *Nokia Sports Tracker*; to apvienoja ar *Suunto* izstrādāto platformu *Movescount*) un funkcionālās treniņu sistēmas nodrošinātāju *Queenax*. 2015. gadā tika pārdoti zīmoli *Nikita* un *Bonfire*.
2016. gadā *Amer Sports* iegādājās velosipēdu komponentu ražotāju *ENVE Composites* un aizsargaprīkojuma ražotāju *EvoShield*.
2017. gada 29. martā tika iegādāts ASV slēpošanas zīmols *Armada*.
2018. gada 30. aprīlī *Amer Sports* paziņoja, ka no Dānijas uzņēmuma *IC Group* par aptuveni 255 miljoniem EUR iegādāsies Zviedrijas modes sporta apģērbu ražotāju *Peak Performance AB*.

2018. gada oktobrī tika paziņots, ka Ķīnas sporta preču ražotājs *[[Anta Sports|Anta Sports Products Limited]]* un investīciju uzņēmums *FountainVest Partners* iegādāsies *Amer Sports*.
2019. gada 11. jūlijā Francijas riteņbraukšanas aprīkojuma ražotājs *Mavic* tika pārdots investīciju uzņēmumam *Regent*; 2020. gada to pārdeva *Bourrelier Group*.
*Amer Sports* pārdošanas darījums tika pabeigts 2019. gada 4. septembrī, par jauno īpašnieku kļūstot konsorcijam *Mascot Bidco Oy*, kurā apvienojies *Anta Sports* un *FountainVest Partners*; tika pārtraukta *Amer Sports Oyj* akciju kotēšana *[[Nasdaq Helsinki]]* biržā. *Amer Sports* pieņēma jaunu stratēģiju: koncentrēties uz lieliem zīmoliem, lieliem pārdošanas kanāliem un lielu valstu tirgiem.

2020. gada decembrī fitnesa aprīkojuma ražotājs *Precor* par 420 miljoniem ASV dolāru tika pārdots ASV trenažieru ražotājam *Peloton*.
2022. gada 10. janvārī *Amer Sports* vienojās sporta un āra aktivitāšu nēsājamo ierīču ražotāju *[[Suunto|Suunto Oy]]* pārdot Ķīnas elektronikas ierīču uzņēmumam *Liesheng*; darījums tika pabeigts 6. maijā.

Veicot sākotnējo publisko piedāvājumu, 2024. gada 1. februārī *Amer Sports* akcijas sāka kotēt Ņujorkas biržā. Uzņēmums piesaistīja 1,37 miljardus ASV dolāru, un tā vērtība tika novērtēta 6,5 miljardu ASV dolāru apmērā.

## Uzņēmuma struktūra
Uzņēmuma bizness pēc zīmoliem ir sadalīts trīs segmentos:
* *Technical Apparel* (tehniskais apģērbs)
** *Arc'teryx* (āra aktivitāšu apģērbs un aprīkojums)
** *Peak Performance* (premium āra aktivitāšu un sporta apģērbs)
* *Outdoor Performance* (āra veiktspēja)
** *Salomon* (slēpošanas un ziemas sporta veidu aprīkojums)
** *[[Atomic]]* (slēpes)
** *Armada* (slēpošanas un kalnā kāpšanas aprīkojums)
** *ENVE* (velobraukšanas aprīkojums)
* *Ball & Racquet Sports* (Bumbu un rakešu sports)
** *Wilson* (apģērbs, apavi un piederumi tenisam, basketbolam, futbolam, beisbolam un golfam)
** *ATEC* (treniņa aprīkojums beisbolam un softbolam)
** *DeMarini* (beisbola un sofbola piederumi)
** *EvoShield* (aizsargi un apģērbs beisbolam, sofbolam, futbolam un lakrosam)
** *Louisville Slugger* (piederumi beisbolam)

Ģeogrāfiski uzņēmuma darbība sadalīta četros segmentos:
* *EMEA* (Eiropa, Vidējie Austrumi un Āfrika)
* *Americas* (Ziemeļamerika un Dienvidamerika)
* *APAC* (Āzijas un Klusā okeāna reģions, ieskaitot Austrāliju)
* Lielā Ķīna

## Attēlu galerija

Sabine Lisicki at the 2010 US Open 02.jpg|Sabīne Lisicka ar *[[Wilson Sporting Goods|Wilson]]* raketi
Wilson NBA Indoor game ball.jpg|*Wilson* basketbola bumba
Salomon Divine RS CF.JPG|*[[Salomon]]* kalnu slēpošanas zābaks
Atomic alpine skis.jpg| *Atomic* kalnu slēpes
Peak Performance Original Hood blue.jpg|*Peak Performance* apģērbs
Enve 3.4 AR DT Swiss 180 custom wheel set 12.jpg| *ENVE* velosipēda ritenis
Louisville Bat.jpg| *Louisville Slugger* muzejs


## Atsauces

## Ārējās saites

* ''Amer Sports'' vietne